Man gevonnis oor kind se liggaamsdele in kerkArgieffoto ŉ 25-jarige man van KwaZulu-Natal is Vrydag in die Pongola-streekshof gevonnis ná ŉ vierjarige kind se liggaamsdele onder andere in ŉ kerk in dié dorp opgespoor is. Lungisani Ntuli is in Julie 2014 ontvoer, vermoor en sy ledemate is afgesny. Van die ledemate is op die St. Jones-kerk se perseel gevind terwyl nog ledemate by ŉ vrou se huis in die area gevind is. “Nhlanhla Magagula is lewenslange tronkstraf opgelê op aanklag van moord, 10 jaar tronkstraf vir poging tot moord, en vyf jaar elk op twee aanklagte van ontvoering,” het maj. Thulani Zwane, woordvoerder van die polisie, gesê. Inwoners het destyds woedend gereageer op die moord en die vrou se huis en ŉ rondawel op die kerkterrein aan die brand gesteek. Die kerk is ook gevandaliseer en minstens 15 mense is in hegtenis geneem. Natasha Ramkisson-Kara, woordvoerder van die nasionale vervolgingsgesag (NVG), het gesê een van die ontvoeringsaanklagte en die aanklag van poging tot moord hou verband met die ontvoering van nog ŉ vyfjarige seun in Junie verlede jaar. Die seun is gered toe ŉ man op hom en Magagula in ŉ suikerrietplantasie afgekom het. Lees alle vorige berigte oor Lungisani Ntuli op Maroela Media.